**NAJBOLJŠI ŠPORTNIKI ŠOL V ŠOLSKEM LETU 2013/14**  
**OŠ Domžale**  
**Nejc Klavžar** je učenec 9. razreda in član KK Helios. Njegov šport številka 1 je nedvomno košarka, kjer pridejo do izraza tudi njegove odlične atletske sposobnosti.   
Nejc je član državne reprezentance v košarki kar v dveh starostnih kategorijah – v U15 in U16.  
Nejc je v tem šolskem letu zastopal šolo na mnogih tekmovanjih. Največji uspeh je dosegel z ekipo košarke, ki se je uvrstila v finale državnega prvenstva osnovnih šol in zasedla 4. mesto. Je tudi odličen vsestranski atlet. Na jesenskem krosu je osvojil bronasto medaljo. Na posameznem atletskem tekmovanju Področnega centra Domžale pa je v teku na 300 m dosegel 5. mesto. Udeležil se je tudi regijskega prvenstva v namiznem tenisu in badmintonu.   
Nejc je pri urah športne vzgoje in na tekmovanjih izredno borben in deloven in zna motivirati tudi ostale sošolce in sotekmovalce. Nejc je tudi odličen učenec.  
  
**Veronika Škrjanc** je učenka 9. razreda in je že tretje leto zapored izbrana za najboljšo športnico šole. Je članica Teniškega kluba Domžale in vsestranska športnica, ki je v šolskem letu 2013/2014 za šolo opravila veliko nastopov. Kljub natrpanemu urniku je bila vedno pripravljena sodelovati tudi na šolskih tekmovanjih.  
V košarki je bila v šolski ekipi pri starejših deklicah. Z ekipo je na regijskem tekmovanju dosegla 3. mesto.  
Dobro vihti tudi loparje najrazličnejših oblik, kar je za igralko tenisa povsem razumljivo. Nastopila je na regijskem prvenstvu v namiznem tenisu posamezno in se je uvrstila na 5. do 6. mesto. Vidnejšo uvrstitev je dosegla v badmintonu saj je bila tako na regijskem kot področnem prvenstvu 2. Na državnem prvenstvu pa se je uvrstila na 9. mesto. Udeležila se je tudi področnega prvenstva v plavanju. Veronika ni samo odlična športnica ampak tudi učenka, ki je vedno pripravljena sodelovati pri organizaciji šolskih športnih tekmovanj in pomagati manj sposobnim učenkam.

**OŠ Preserje pri Radomljah**  
**Ajda Ahačič** je učenka 8. razreda in je zrasla v športni družini. Tako ona kot vsi ostali popoldneve in vikende preživlja na športnih igriščih. Rada teče, smuča, plava, kolesari, jadra, igra tenis. V vsakem letnem času najde športno aktivnost, ki ji je pisana na kožo.  
Ajda je odlično dekle. Kot visokoraslo in vitko dekle že na prvi vtis daje videz športnega človeka. Od prvega razreda šolo predstavlja na športnih tekmovanjih. Začela je z atletiko, dandanes pa nas odlično predstavlja tudi v smučanju in plavanju. Letošnje šolsko leto je postala državna veleslalomska prvakinja, tudi na ostalih nastopih je segala po medaljah.   
V zadnjem času se ukvarja s triatlonom. V tem športu je našla samo sebe in prijateljice in ni ji težko zgodaj vstajati in se boriti z metri in sekundami. V poletni sezoni je njen prosti čas prekrit s treningi in tekmami, a vedno najde dovolj časa, da se posveti tudi šolskemu delu.  
Ajda je mirno dekle, vedno pripravljena pomagati in s svojimi nagajivi očkami mirno gleda v svet.  
  
**Žiga Ravnikar** je učenec 8. razreda in miren pubertetnik. V svojem prostem času s prijatelji rad lovi ribe, je družaben in zvedav in vedno najde sogovornika. S prijatelji se rad vozi z gorskim kolesom po neurejenih terenih in tako sprošča svoj adrenalin.  
V šoli je aktiven pri vseh športih, čeprav se odbojke kar malo izogiba, zato pa je nepremagljiv v lokostrelstvu. Na tej športni poti ga podpira vsa družina, predvsem oče, na kar je Žiga zelo ponosen. Udeležuje se športnih tekmovanj na domačem in tujem terenu in vedno domov odnese pokal – je letošnji državni prvak. Pri svojem športnem delu je resen, zbran in samozavesten, le to pa se mu obrestuje. Mirnost ga odlikuje tudi pri šolskem delu in urejenost pri športu ga zaznamuje s prijetnimi delovnimi navadami.  
  
**OŠ Venclja Perka**  
**Tamara Grabovica** je učenka 9. razreda. Bivša plesalka modernega plesa je plesne čeveljce zamenjala za košarkarske in je že dve leti članica ŽKK Domžale.   
V letošnjem šolskem letu je zastopala šolo na košarkarskih, odbojkarskih in atletskih tekmovanjih. Največji uspeh je dosegla z osvojitvijo 2. mesta na področnem atletskem tekmovanju v suvanju krogle.  
Bila je nepogrešljiva pri organizacijah in izvedbah številnih košarkarskih tekmovanj.  
Prav tako je prejemnica priznanj s področja različnih znanj in je odlična učenka.  
  
**Anis Jašaragić** je učenec 9. razreda in član NK Domžale. V letošnjem šolskem letu je zastopal šolo na nogometnih tekmovanjih, kjer je z ekipo starejših dečkov postal občinski prvak in področni podprvak.  
Anis je odličen tudi v drugih športih, sploh v igrah z žogo. Je eden najbolj perspektivnih nogometašev v letniku 1999 v Sloveniji.  
  
Obema mladima športnikoma želimo veliko športnih uspehov in sreče na njuni poti!  
  
**OŠ Rodica**  
**Mark Leuštek,** učenec osmega razreda, je bil letos brez prave konkurence izbran za športnika osnovne šole Rodica. Njegova strast je nogomet, ki ga trenira že od prvega razreda. Je član slovenske reprezentance in kapetan NK Domžale, s katerim je v kategoriji U15 osvojil naslov državnih prvakov. Mark je vsestranski športnik, zato je z veseljem tekmoval na različnih prireditvah, kjer je dobro zastopal OŠ Rodica. Udeležil se je občinskega krosa in zmagal, občinskega nogometnega tekmovanja, akvatlona, z odličnim rezultatom na področnem atletskem tekmovanju v teku na 1000 m, pa se je uvrstil tudi na šolsko državno prvenstvo, kjer je osvojil 13. mesto.  
Tudi v prihodnjem šolskem letu, mu želimo podobnih športnih uspehov.  
  
**Nina Pavlič Hren,** učenka devetega razreda, je bila letos izbrana za športnico Osnovne šole Rodica. Njena strast je atletika, ki jo trenira že 9 let. Trenutno je članica Atletskega kluba Domžale. Nina trenira več disciplin: skok v daljino, met vorteksa, skok v višino in tek na kratke proge, njena najljubša disciplina pa je tek na dolge proge, kjer dosega tudi najboljše rezultate. Ob zavzetem delu v klubu je aktivno sodelovala tudi na različnih šolskih športnih tekmovanjih, kjer se je vseskozi uvrščala med najboljše. V začetku junija je na šolskem državnem prvenstvu v Kopru v teku na 1000 metrov osvojila naslov prvakinje in hkrati z rezultatom 2:57,91 podrla kar štiri klubske rekorde. Nina je državna prvakinja tudi v teku na 3000 metrov, zelo uspešno pa tekmuje tudi v gorskih tekih, kjer je prav tako aktualna državna prvakinja. Ob zelo dobrih športnih rezultatih je uspešna tudi pri drugem delu v šoli in je tako lahko vzor marsikateremu učencu.   
Želimo ji veliko uspeha pri nadaljnjem šolanju in na njeni športni poti.  
  
  
**OŠ Dob**  
**Luka Kotnik** je učenec 9. razreda. Vsa leta šolanja na OŠ Dob je tvorno sodeloval v športnem utripu šole. Letos je tekmoval v atletiki , nogometu,odbojki in košarki, najboljši rezultat pa je dosegel z odbojkarsko ekipo šole.   
S športom se ukvarja tudi v svojem prostem času. Je član NK Dob in v letošnji sezoni se je z uspešnimi igrami uvrstil v področno reprezentanco.   
Razred je zastopal na medrazrednih tekmovanjih, zelo pozitiven odnos do dela pa je imel tudi na urah športne vzgoje.  
  
**Ajla Ičanović** je učenka 9. razreda, ki poleg uspešnega učenja vneto trenira tudi v navijaški skupini. Športnica šole je postala zaradi svoje velike motivacijske note, s katero je pozitivno vplivala na ostale učenke in učence pri posameznih in skupinskih športih. Sodelovala je pri mnogih športnih tekmovanjih, kjer je pokazala fair play v pravem pomenu besede. Navijanje, pomoč in vzpodbujanje svojih sošolcev, sošolk je bilo njena stalnica tako na tekmovanjih, kot v šoli. Rada ima vse vrste športa. Njena športna pot jo vodi v marljivost, trud, vztrajnost in potrpežljivost, kar ji daje oporo pri odraščanju in načinu življenja. Z združevanjem uspešnega učenja in aktivnega treniranja daje vzor ostalim mladim vrstnikom.   
  
**OŠ Dragomelj**  
**Kateryna Kozel** je vsestranska športnica in je sodelovala na vseh športnih tekmovanjih. V času obiskovanja osnovne šole je trenirala odbojko. Šport ji pomeni veliko. To je dokazovala s pozitivnim odnosom, delom in veseljem do različnih športov. Tekmovala je tako v individualnih (kros, atletika ...) kot tudi kolektivnih (rokomet, odbojka ...) športnih panogah in dosegala dobre rezultate, še posebej v atletiki in odbojki. Bila je delovna in zanesljiva pri pripravi in izvedbi športnih tekmovanj, ki so se odvijala na šoli. S svojim pristopom do športa je spodbuda ostalim učenkam.   
  
**Mark Kos** se je s športom ukvarjal in bil v njem izjemno uspešen že od svojega 5. leta starosti, ko je prijel za volan gokarta in v njem ostal naslednjih 5 let, medtem pa osvojil veliko lovorik na državnem nivoju.   
Svojo športno pot sedaj Mark nadaljuje kot nogometaš NK Domžale, kjer je s svojo starostno ekipo letos osvojil prvenstvo zahodnega dela nogometne lige Slovenije.   
Kljub svojim nogometnim in šolskim obveznostim je Mark nastopal na mnogih šolskih tekmovanjih v različnih športnih panogah. Najbolj uspešen je bil v namiznem tenisu, kjer se je uvrstil na polfinalno državno tekmovanje.   
Kot učenec OŠ Dragomelj je bil vedno spoštljiv, vzgojen in vzoren učenec  
  
**OŠ Jurija Vege**  
**Lara Klopčič** je vzorna učenka 7. razreda in vsestranska športnica, ki aktivno trenira nogomet v moravškem nogometnem klubu. Sodelovala je na krosu, na nogometnem regijskem in področnem tekmovanju je igrala skupaj s fanti in osvojila zlato medaljo. Na področnem atletskem tekmovanju je v disciplini skok v višino, dosegla 2. mesto.  
Želimo ji še naprej veliko športnih uspehov.  
  
**Erik Urbanija** je učenec 7. razreda in nadarjen športnik, aktivno trenira nogomet v moravškem klubu. Igral je v šolski košarkarski in nogometni ekipi, s katero je zmagal na regijskem in področnem tekmovanju. Je zelo dober atlet in v vseh disciplinah dosega odlične rezultate, na jesenskem krosu je osvojil srebrno medaljo in zlato medaljo na področnem atletskem prvenstvu, kjer je v teku na 300m zmagal in se uvrstil na državno tekmovanje.  
Želimo mu še naprej veliko športnih uspehov.  
  
**OŠ Mengeš**  
**Redžep Lipović** je na šoli Mengeš od petega razreda in že zelo kmalu je pokazal svoj talent za šport. S športom se praktično ukvarja že od malih nog. Ker se je moral v svojem življenju velikokrat boriti za svoj položaj na večih področjih, mu zato ni tuje, da je potrebno za dober rezultat garati. Ležijo mu praktično vsi športi. Atletika je zanj eden najljubših športov. Vsako leto na šoli organiziramo atletski mnogoboj za vse učence in učenke, in prvič letos se je zgodilo, da bi kdo zmagal v vseh disciplinah in tako osvojil maksimalno število točk. Učitelji športa v njemu vidimo talent, vendar za vrhunske rezultate bo potrebno še zelo garati. Redzep brez dvoma ima talent za šport, upamo lahko le, da ga bo znal izkoristiti.

**Ana Kračman** je bila učenka devetega razreda. Aktivna in uspešna je bila tako na športnem kot na kulturno-umetniškem področju. Vsa leta šolanja se je udeleževala tekmovanj v krosu in atletiki, kjer je vedno stala na stopničkah. V letošnjem šolskem letu je uspešno tekmovala v atletiki, kjer je na področnem tekmovanju v teku na 300 m dosegla 3. mesto, tudi v štafeti 4x100 m je njena ekipa dosegla 3. čas. Svoj prosti čas je poleg treniranja v Atletskem klubu Domžale, zapolnila še z obiskovanjem glasbene šole. Poznamo jo tudi kot vztrajno, prizadevno in vestno učenko.

**OŠ Janka Kersnika Brdo**  
Športnik osnovne šole Janka Kersnika za šolsko leto 2013/2014 je postal **Maks Gorišek** iz 7. razreda.  
Maks je vsestranski športnik. Redno trenira nogomet, odličen pa je tudi v atletiki. Na področnem atletskem tekmovanju je v skoku v daljino dosegel 2. mesto ter se s tem uvrstil na državno prvenstvo osnovnih šol in zasedel končno 7. mesto.  
Maks se je v sklopu medrazrednih tekmovanj uvrščal na prva ali druga mesta.   
Sodeloval je tudi v ekipnih športih in vselej zastopal ime šole.   
Njegov odnos do športa, sošolcev in tekmovalcev, si zasluži naziv fair play športnika.  
  
**Maja Per** je mlada, talentirana atletinja, ki zaključuje šesti razred.   
V letošnjem šolskem letu je v svoji tekaški disciplini nanizala zelo veliko odličnih rezultatov, saj je na vsaki tekmi državnega nivoja stala na zmagovalnih stopničkah.   
Od svojih vrstnikov pa ne izstopa samo v športnih dosežkih, ampak tudi v gibalnih sposobnostih, morfoloških značilnostih, njene motivacijsko vrednostne dimenzije pa so na zelo visoki ravni.  
V pedagoškem procesu aktivno sodeluje, je ustvarjalna in inovativna, odlično usklajuje šolske obveznosti in treninge, in je nadpovprečna tudi na učnem področju.  
  
**OŠ Trzin**  
Osnovna šola Trzin je za letošnje šolsko leto izbrala športnico leta, to je **Nina Dimc.** Učenka sedmega razreda je vsestranska športnica, je perspektivna atletinja, saj je na področnem prvenstvu dosegla drugo mesto v skoku v daljino, hkrati pa je tekla tudi v letošnji zmagovalni šolski štafeti in se z njo uvrstila na državno prvenstvo. Poleg tega je Nina tudi odlična strelka z zračno puško, ki je na letošnjem posamičnem šolskem državnem prvenstvu osvojila odlično 2. mesto, s šolsko ekipo pa so v tem športu postale tudi državne prvakinje. S svojim odnosom do športa je dokazala in dokazuje, da je športnica šole več kot zasluženo.  
  
**Žan Podboršek,** učenec devetega razreda. Je večletni državni prvak v karateju v različnih kategorijah, karate pa trenira od svojega prvega razreda. Prostega časa ima zelo malo, saj vsako uro izkoristi za šport in tako svoj prosti čas preživi v telovadnici. Poleg karateja trenira še kickbox in taekwondo, zato ima velikokrat tudi dva treninga dnevno. Meseca maja 2014 je v Dresdnu s Slovensko karate reprezentanco sodeloval na močnem mednarodnem tekmovanju in postal mladinski evropski prvak v kategoriji mladinci kumite absolutno 14 – 15 let. Kot mojster karateja (črni pas) se je vedno vključeval v šolska športna tekmovanja in zastopal barve naše šole. Tako je na jesenskem krosu na Viru pri Domžalah osvojil odlično 2. mesto. V teku na 60 metrov in štafeti 4 x 100 metrov je sodeloval na področnem atletskem tekmovanju v Domžalah. Na šestdesetmetrski razdalji se je uvrstil v finale in zasedel 5. mesto, s štafeto pa je osvojil bronasto medaljo. V prostem času se rad druži s prijatelji in vozi z motorjem. Krasi ga tudi to, da ima odličen učni uspeh pri vseh predmetih in je vedno pripravljen prisluhniti in se kaj novega naučiti.  
  
**OŠ Roje**  
**Anja Klemenčič Zdešar** – poleg rednih ur športne vzgoje, obiskuje že več let interesno dejavnost nogomet, kjer se je skupaj s fanti urila v veščinah nogometa in tako je lahko nastopila na področnem tekmovanju v nogometu v Domžalah. Udeležila se je tudi številnih drugih šolskih športnih tekmovanj, kjer je dosegla lepe rezultate. Njen najboljši rezultat v letošnjem šolskem letu je 2. mesto na DP v alpskem smučanju. Z odbojkarsko ekipo je dosegla 4. mesto na ŠŠT v odbojki, ki se je odvijalo na OŠ Roje. Na državnem šolskem tekmovanju v atletiki na 1000 m je dosegla 8. mesto. Čeprav je karakterno bolj plahe in občutljive narave, je s pomočjo športnih dejavnosti pridobila na borbenosti, odločnosti in se zna bolj postaviti zase.   
  
**Denis Kočan** – trenira nogomet pri Kamniku in hodil je na interesno dejavnost nogomet v šoli. Udeležil se je številnih šolskih športnih tekmovanj, kjer je dosegel dobre rezultate. Njegova najboljša rezultata v letošnjem šolskem letu sta 3. mesto na ŠŠT v badmintonu in 5. mesto v alpskem smučanju. Bil pa je tudi kapetan šolske ekipe na tekmovanju v košarki in nogometu, kjer so naši dosegli lepe rezultate. Je kolegialen igralec, zna izkoristiti svoje prednosti, skoraj vedno pa je bil pripravljen pomagati tudi manj izkušenejšim in sposobnim pri vadbi kot se je to dogajalo pri interesni dejavnosti nogomet za oddelke na OŠ Roje.